ครม.รับทราบผลดำเนินงาน “รฟม.” ปีงบ 63 ฟันรายได้เฉียด 1.5 หมื่นลบ. กำไร 1.8 พันลบ.
ครม.รับทราบผลดำเนินงาน “รฟม.” ปีงบ 63 ฟันรายได้เฉียด 1.5 หมื่นลบ. กำไร 1.8 พันลบ. 
ครม.รับทราบผลดำเนินงาน “รฟม.” ปีงบ 63 ฟันรายได้เฉียด 1.5 หมื่นลบ. กำไร 1.8 พันลบ.
20 เม.ย. 2564

น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี (ครม.) วันนี้ (20 เม.ย.64)  รับทราบผลการดำเนินงานของการรถไฟฟ้าขนส่งมวลชนแห่งประเทศไทย (รฟม.) ในปีงบประมาณ 2563 โดย รฟม.มีกำไรสุทธิ 1,819.25 ล้านบาท รายได้ 14,876.97 ล้านบาท และค่าใช้จ่ายรวม 13,057.72 ล้านบาท สามารถเบิกจ่ายงบลงทุนได้ 99.99% จากเป้าหมายที่ ครม.กำหนดไว้ที่ 95%
นอกจากนี้ ยังมีรายได้จากธุรกิจต่อเนื่องจากรถไฟฟ้ามหานครสายเฉลิมรัชมงคลจำนวน 123.72 ล้านบาท ต่ำกว่าเป้าหมาย 2.69 ล้านบาท และสายฉลองรัชธรรม 27.51 ล้านบาท สูงกว่าเป้าหมาย 2.33 ล้านบาท ผลตอบแทนต่อสินทรัพย์ 0.90%
ในอนาคต รฟม.มีแผนหารายได้จากธุรกิจต่อเนื่องเพิ่มขึ้น 5% ในแต่ละปี โดยในปี 64 จะมีรายได้ประมาณ 169 ล้านบาท และในปี 64 และ 65 จะมีผลตอบแทนต่อสินทรัพย์ 0.72% และ 0.90% ตามลำดับ
สำหรับด้านการพัฒนาระบบรถไฟฟ้าขนส่งมวลชนมีผลการดำเนินการดังนี้คือ รถไฟฟ้าสายสีน้ำเงินช่วงหัวลำโพง-บางแคและช่วงบางซื่อ-ท่าพระ ได้เปิดให้บริการแล้ว
ส่วนรถไฟฟ้าสายสีส้มช่วงศูนย์วัฒนธรรมแห่งประเทศไทย-มีนบุรี(สุวินทวงศ์) ได้จัดกรรมสิทธิ์ที่ดินและศึกษาและวิเคราะห์โครงการตามพระราชบัญญัติการร่วมลงทุนระหว่างรัฐและเอกชนเสร็จแล้ว ส่วนงานก่อสร้างงานโยธามีความก้าวหน้า 69.82% เร็วกว่าแผน 2.77% คาดว่าจะเปิดให้บริการได้ในเดือน ต.ค.67
ขณะที่รถไฟฟ้าสายสีชมพูช่วงแคราย-มีนบุรี งานจัดกรรมสิทธิ์ที่ดินและส่งมอบพื้นที่โครงการแล้วเสร็จ งานก่อสร้างงานโยธา ผลิตและติดตั้งงานระบบรถไฟฟ้าและงานเดินรถมีความก้าวหน้า 62.23% เร็วกว่าแผน 3.08% คาดว่าจะเปิดให้บริการในเดือน มิ.ย.65
ส่วนโครงการที่อยู่ระหว่างการประกวดราคามี 1 โครงการ คือโครงการรถไฟฟ้าสายสีม่วงช่วงเตาปูน-ราษฎร์บูรณะ (วงแหวนกาญจนาภิเษก) งานจัดกรรมสิทธิ์ที่ดินมีความก้าวหน้า 19.20% เป็นไปตามแผน และงานศึกษาและวิเคราะห์โครงการตาม พ.ร.บ.ร่วมทุนฯ มีความก้าวหน้า 48.80% ซึ่งเป็นไปตามแผนเช่นกัน คาดว่าจะเปิดให้บริการในเดือน มี.ค.70
นอกจากนี้ ยังมีโครงการที่อยู่ระหว่างศึกษา ได้แก่ โครงการระบบขนส่งมวลชน จังหวัดภูเก็ต จังหวัดเชียงใหม่ จังหวัดนครราชสีมา และ พิษณุโลก